## Un total de 16 bombers forestals nous reben en l’IVASPE el curs d’iniciació sobre extinció d’incendis i altres emergències

*** La formació constarà de 82 hores, 36 pràctiques i 46 teòriques, i se celebrarà a Cheste i en el parc de bombers de Yátova**

Un total de 16 bombers forestals nous començaran este dilluns 27 de gener el curs de formació i habilitació interna del Servici de Bombers i Bomberes Forestals de la Generalitat Valenciana, necessari per a poder incorporar-se a l’empresa pública SGISE. La formació s’impartirà en l’Institut Valencià de Seguretat Pública i Emergències (IVASPE).

El curs tindrà una duració total de 82 hores (46 teòriques i 36 pràctiques) i es desenrotllarà al llarg de dos setmanes (concretament, 11 dies) entre les instal·lacions de l’IVASPE, per a la part teòrica, i el parc de bombers de Yátova, a on aprendran les destreses necessàries per a exercir la seua professió dins de la part pràctica.

Per a poder incorporar-se al servici de bombers forestals de l’empresa pública SGISE, els alumnes han de superar esta formació, composta per tres cursos impartits de manera consecutiva: ‘Nova incorporació al servici d’extinció d’incendis forestals i emergències’, ‘Seguretat en extinció d’incendis’ i ‘Maneig bàsic de ferramentes mecàniques’.

Es tracta d’una formació completa per mitjà de la qual els alumnes aprendran el comportament del foc, tàctiques d’extinció tant en interfície urbana com forestal, maneig dels sistemes de comunicacions, així com les ferramentes bàsiques del seu treball diari, des de les autobombes, passant per ferramentes mecàniques i el treball de camp en coordinació amb mitjans aeris.

També rebran coneixements en primers auxilis, prevenció de riscos laborals i seguretat durant l’extinció d’incendis.

D’altra banda, este dilluns 27 comença, també en l’IVASPE, la segona edició del curs de maneig i manteniment de màquines llevaneu per a conductors d’autobomba del Servici de Bombers i Bomberes Forestals, però, en esta ocasió, per als conductors de la província de València.

Igual que el que s’ha celebrat a Castelló, este curs es desenrotllarà en tres jornades, constarà de 16 hores de formació, 8 pràctiques i 8 teòriques, i s’oferix principalment a les bases de bombers de Castelló per ser la zona a on es concentren els episodis més greus de nevades de la Comunitat Valenciana.

La primera jornada inclourà sessions teòriques, que s’impartiran en la seu de l’IVASPE, sobre conceptes bàsics com el risc de nevades, el procediment d’actuació, informació sobre la flota de vehicles del Servici de Bombers Forestals de la Generalitat, tipus de cadenes antilliscants, l’ús de la sal i operacions de retirada de neu, entre d’altres.

El segon i tercer dia, el curs se centrarà en la formació pràctica, que tindrà lloc en instal·lacions de Villahermosa del Río i Vistabella del Maestrat, respectivament. Els aspirants aprendran a muntar cadenes, falques i salers; faran maniobres amb vehicles, simulació de circulació, remolc de vehicles, etc.

Fecha: 26/01/2025